Document ID: 32007D0308

KOMMISSIONENS BESLUTNING
af 25. april 2007
om tilbagetrækning fra markedet af produkter fremstillet af GA21xMON810-majs (MON-ØØØ21-9xMON-ØØ81Ø-6)
(meddelt under nummer K(2007) 1810)
(Kun den franske og den nederlandske udgave er autentiske)
(2007/308/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (1), særlig artikel 8, stk. 6, og artikel 20, stk. 6, og
ud fra følgende betragtninger:
(1)
Produkter fremstillet af GA21xMON810-majs (MON-ØØØ21-9xMON-ØØ81Ø-6) er blevet anmeldt af Monsato Europa SA (i det følgende benævnt »anmelderen«) som eksisterende produkter i henhold til artikel 8, stk. 1, litra b), og artikel 20, stk. 1, litra b), i forordning (EF) nr. 1829/2003 (i det følgende benævnt »forordningen«) og indført i EF-registret over genetisk modificerede fødevarer og foderstoffer. Anmeldelsen omfattede fødevaretilsætningsstoffer, fodermidler og fodertilsætningsstoffer fremstillet af MON-ØØØ21-9xMON-ØØ81Ø-6-majs.
(2)
Der er ikke givet godkendelse til markedsføring i EU af frø af MON-ØØØ21-9xMON-ØØ81Ø-6-majs. Anmelderen af MON-ØØØ21-9xMON-ØØ81Ø-6-majs, oplyste i et brev til Kommissionen dateret den 1. marts 2007, at 2005 var sidste år for godkendt kommercielt salg på verdensplan af frø af MON-ØØØ21-9xMON-ØØ81Ø-6-majs.
(3)
Anmelderen har endvidere over for Kommissionen oplyst, at den ikke agter at indgive en ansøgning om forlængelse af godkendelsen af MON-ØØØ21-9xMON-ØØ81Ø-6-majs i henhold til forordningen i overensstemmelse med henholdsvis artikel 8, stk. 4, andet afsnit, artikel 11, artikel 20, stk. 4, andet afsnit, og artikel 23 i forordningen. Derfor kan produkter fremstillet af MON-ØØØ21-9xMON-ØØ81Ø-6-majs ikke markedsføres i EU efter den 18. april 2007.
(4)
Det er ikke nødvendigt med foranstaltninger for at sikre effektiv tilbagetrækning fra markedet af frø af MON-ØØØ21-9xMON-ØØ81Ø-6-majs, da sådanne frø aldrig lovligt har kunnet markedsføres i EU. Eftersom anmelderen standsede salget af frø af MON-ØØØ21-9xMON-ØØ81Ø-6-majs efter 2005-såsæsonen, er lagre af produkter fremstillet af MON-ØØØ21-9xMON-ØØ81Ø-6-majs blevet opbrugt, og de forventes ikke at forekomme på markedet efter den 18. april 2007. Der kan dog i et vist tidsrum fortsat forekomme ubetydelige spor af genetisk modificeret materiale af MON-ØØØ21-9xMON-ØØ81Ø-6-majs i fødevarer eller foder.
(5)
Det er derfor nødvendigt af hensyn til retssikkerheden at indføre en overgangsperiode, hvor fødevarer og foder kan indeholde sådant materiale, uden at det anses for en overtrædelse af forordningens artikel 4, stk. 2, eller artikel 16, stk. 2, hvis forekomsten er utilsigtet eller teknisk uundgåelig.
(6)
Ved fastlæggelsen af grænseværdien og tidsrummet bør der tages hensyn til, hvor lang tid der er behov for, før effekten af frøenes manglende tilstedeværelse mærkes i hele fødevare- og foderkæden. Under alle omstændigheder skal grænseværdien ligge under tærskelværdien for mærkning og sporbarhed på højst 0,9 %, der er fastsat i forordningen, for utilsigtet eller teknisk uundgåelig forekomst af genetisk modificeret materiale i fødevarer eller foder.
(7)
Oplysningerne i EF-registret over genetisk modificerede fødevarer og foderstoffer, jf. forordningens artikel 28, vedrørende MON-ØØØ21-9xMON-ØØ81Ø-6-majs bør ændres for at tage hensyn til denne beslutning.
(8)
Anmelderen er blevet hørt vedrørende foranstaltningerne i denne beslutning.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Forekomst i fødevarer eller foder af materiale, der er fremstillet af MON-ØØØ21-9xMON-ØØ81Ø-6-majs, og som er anmeldt i henhold til forordningens artikel 8, stk. 1, litra b), og artikel 20, stk. 1, litra b), kan tolereres i fem år efter meddelelsen af denne beslutning, forudsat at:
a)
forekomsten er utilsigtet eller teknisk uundgåelig og
b)
andelen heraf ikke overstiger 0,9 %.
Artikel 2
Oplysningerne i EF-registret over genetisk modificerede fødevarer og foderstoffer, jf. forordningens artikel 28, vedrørende MON-ØØØ21-9xMON-ØØ81Ø-6-majs ændres for at tage hensyn til denne beslutning.
Artikel 3
Denne beslutning er rettet til Monsanto Europe SA, Scheldelaan 460, Haven 627, B-2040 Antwerpen, Belgien, der repræsenterer Monsanto Company, USA.
Udfærdiget i Bruxelles, den 25. april 2007.

Labels: 7
3
17